Беслан Быҭәба Аԥсны Жәлар Реизара адепутатс далхуп.
Ҷлоутәи алхырҭатә ҭып №26 аҿы имҩаԥгаз аиҭалхрақәа рылҵшәақәа рыла Беслан Быҭәба депутатс далхуп. Абри атҽы «Аԥсныпресс» ахь иааицҳаит Ацентртә Алхратә Комиссиа ахантәаҩы Баҭал Табаӷәуа.
Аиҭалхра мҩаԥысит амҽышаҽны, нанҳәа 5 рзы.
Алхрақәа рсиа ианын 2841-ҩык.
Алхрақәа рхы рыладырхәит 2 193-ҩык.. Иишамакәа ихарҭәаан 42 алхратә бӷьыц. Беслан Быҭәба изы рыбжьы рҭиит 1 125-ҩык, Беслан Ҭарба изы – 1 026-ҩык.
Алхырҭатә ҭыԥ акомиссиа излаӡбаз ала, Быҭәба Беслан Тыкәа-иԥа депутатс далхуп ҳәа иԥхьаӡоуп.
Иахьа Ацентртә Алхратә Комиссиа аилатәара мҩаԥысит, уаҟа Б. Быҭәба ашәҟәы дҭагалан.
Ишәгәалаҳаршәоит, Ҷлоутәи алхырҭатә ҭыԥ №26 изаамҭанытәим алхрақәа мҩаԥган адепутат Ҭемур Логәуа иԥсҭазаара иалҵра иахҟьаны.